b'\n_START_ARTICLE_\nTummaviljasepp\xc3\xa4\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nTummaviljasepp\xc3\xa4 on 7\xe2\x80\x9311 mm:n pituinen, solakanmuotoinen kovakuoriainen. Kuoriaisen pinta on tummanruskea, joskus l\xc3\xa4hes musta ja himme\xc3\xa4. Etuselk\xc3\xa4 on peitinsiipi\xc3\xa4 tummempi ja peitinsiiviss\xc3\xa4 on pitkitt\xc3\xa4isuria. Tuntosarvet ja raajat ovat vaaleammat kuin muu ruumis. Etuselk\xc3\xa4 on pituuttaan leve\xc3\xa4mpi, hyvin kupera ja etusel\xc3\xa4n sivureunus on keskiosastaan heikko tai kokonaan katkennut. Reunus k\xc3\xa4\xc3\xa4ntyy heti etusel\xc3\xa4n takanurkkien etupuolella piiloon alapinnalle. Raajojen kynsiss\xc3\xa4 ei ole hampaita ja takimmaisen raajaparin nilkoissa ensimm\xc3\xa4inen jaoke on selv\xc3\xa4sti seuraavaa pitempi. Hyvin samankaltainen laji on juovaviljasepp\xc3\xa4 (Agriotes lineatus)._NEWLINE_Toukka on keltainen, t\xc3\xa4ysikasvuisena noin 20\xe2\x80\x9325 mm pitk\xc3\xa4 ja takaruumiin k\xc3\xa4rki on piikkim\xc3\xa4inen. Se muistuttaa eritt\xc3\xa4in paljon muiden Agriotes-suvun seppien toukkia eik\xc3\xa4 lajinm\xc3\xa4\xc3\xa4ritys ole yleens\xc3\xa4 mahdollinen ulkoisten tuntomerkkien perusteella.\n_START_SECTION_\nLevinneisyys\n_START_PARAGRAPH_\nLajin levinneisyys kattaa Euroopan pohjoisimpia osia lukuun ottamatta ja jatkuu id\xc3\xa4ss\xc3\xa4 Ven\xc3\xa4j\xc3\xa4n Kaukoit\xc3\xa4\xc3\xa4n sek\xc3\xa4 Kiinan koillisosiin. Se on my\xc3\xb6s kulkeutunut vieraslajina Pohjois-Amerikkaan. Suomessa tummaviljasepp\xc3\xa4 on yleinen etel\xc3\xa4rannikolta suunnilleen Oulun korkeudelle ja harvinaistuu sitten pohjoista kohti. Toistaiseksi pohjoisin havainto on Kolarista.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nAikuisia tummaviljaseppi\xc3\xa4 voi tavata etenkin kes\xc3\xa4kuussa ja hein\xc3\xa4kuun alkupuoliskolla. Niiden tyypillisi\xc3\xa4 elinpaikkoja ovat niityt ja peltomaat, ja kuoriaiset ovat aktiivisia erityisesti h\xc3\xa4m\xc3\xa4r\xc3\xa4n aikaan._NEWLINE_Parittelu tapahtuu maan pinnalla. Naaras munii maahan muutaman munan ryhmin\xc3\xa4 yhteens\xc3\xa4 75\xe2\x80\x93230 munaa, joista noin kuukautta my\xc3\xb6hemmin kuoriutuvat toukat el\xc3\xa4v\xc3\xa4t sy\xc3\xb6den kasvien juuria ja tyviosia sek\xc3\xa4 it\xc3\xa4vi\xc3\xa4 siemeni\xc3\xa4. Viljelykasveista ne sy\xc3\xb6v\xc3\xa4t esimerkiksi perunan mukuloita tai porkkanan ja muiden juuresten juuria, it\xc3\xa4vi\xc3\xa4 siemeni\xc3\xa4 sek\xc3\xa4 purevat viljakasvien oraita poikki maan alta. Maissi on arka viljaseppien aiheuttamille vioituksille. Toukat viihtyv\xc3\xa4t erityisesti multaisessa savimaassa ja runsaimmillaan toukkien m\xc3\xa4\xc3\xa4r\xc3\xa4 saattaa olla yli 50 toukkaa neli\xc3\xb6metrill\xc3\xa4. Kuumalla ja kuivalla s\xc3\xa4\xc3\xa4ll\xc3\xa4 toukat kaivautuvat syv\xc3\xa4lle maaper\xc3\xa4\xc3\xa4n, jolloin vahinkojen m\xc3\xa4\xc3\xa4r\xc3\xa4 v\xc3\xa4henee. Toukkavaihe kest\xc3\xa4\xc3\xa4 4\xe2\x80\x935 vuotta ja toukat talvehtivat syv\xc3\xa4ll\xc3\xa4 maaper\xc3\xa4ss\xc3\xa4. Koteloituminen tapahtuu viimeisen\xc3\xa4 kes\xc3\xa4n\xc3\xa4 10\xe2\x80\x9325 cm syvyyteen. Aikuinen kuoriainen kuoriutuu kotelosta syyskes\xc3\xa4ll\xc3\xa4, mutta j\xc3\xa4\xc3\xa4 talvehtimaan maan alle ja l\xc3\xa4htee liikkeelle vasta seuraavana kev\xc3\xa4\xc3\xa4n\xc3\xa4._NEWLINE_Seppien toukkia on erityisen runsaasti pelloilla, joita on aikaisemmin pidetty nurmena. Viljelytapojen muutokset, etenkin viljelykierto, sek\xc3\xa4 torjunta-aineiden k\xc3\xa4ytt\xc3\xb6 ovat tehneet seppien toukista melko v\xc3\xa4h\xc3\xa4merkityksellisi\xc3\xa4 tuholaisia. Suomessa viljaseppien toukkia pidet\xc3\xa4\xc3\xa4n perunan kannalta merkitt\xc3\xa4vin\xc3\xa4. Pohjois-Amerikassa tummaviljasepp\xc3\xa4 on kasvava ongelma etenkin perunan ja mansikan kasvatuksessa.'